IZVEDBENA UREDBA KOMISIJE (EU) 2019/1981

z dne 28. novembra 2019

o spremembi Izvedbene uredbe (EU) 2019/626 glede seznamov tretjih držav in njihovih regij, iz katerih je dovoljen vnos polžev, želatine in kolagena ter žuželk, namenjenih za prehrano ljudi, v Evropsko unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 127(2) Uredbe,

ob upoštevanju naslednjega:

(1) Uredba (EU) 2017/625 določa pravila o uradnem nadzoru in drugih nadzornih dejavnostih, ki jih izvajajo pristojni organi držav članic zaradi preverjanja skladnosti z zakonodajo Unije, med drugim na področju varnosti hrane v vseh fazah proizvodnje, predelave in distribucije. Določa zlasti, da lahko nekatere živali in blago vstopijo v Unijo samo iz tretje države ali njene regije, navedene na seznamu, ki ga v ta namen pripravi Komisija.

(2) Delegirana uredba Komisije (EU) 2019/625 (2) dopolnjuje Uredbo (EU) 2017/625 glede zahtev za vnos pošiljk nekaterih živali in blaga, namenjenih za prehrano ljudi, v Unijo iz tretjih držav ali njihovih regij za zagotovitev njihove skladnosti z ustreznimi zahtevami, določenimi v pravilih iz člena 1(2)(a) Uredbe (EU) 2017/625 ali zahtevami, ki so priznane vsaj kot enakovredne. Člen 3 Delegirane uredbe (EU) 2019/625 določa pravila glede nekaterih živali in blaga, ki morajo izvirati samo iz tretjih držav ali njihovih regij, vključenih na seznam iz člena 126(2)(a) Uredbe (EU) 2017/625. Zahteve glede vključitve na seznam so poleg splošnejših zahtev za vključitev iz člena 127(3) Uredbe (EU) 2017/625 določene v členu 4 Delegirane uredbe (EU) 2019/625.

(3) Izvedbena uredba Komisije (EU) 2019/626 (3) določa ali se sklicuje na sezname tretjih držav ali njihovih regij, iz katerih je dovoljen vnos pošiljk nekaterih živali in blaga, namenjenih za prehrano ljudi, v Unijo, da se zagotovi skladnost z zahtevami glede varnosti hrane iz člena 4 Delegirane uredbe (EU) 2019/625 in člena 127(3) Uredbe (EU) 2017/625. Izvedbena uredba (EU) 2019/626 se uporablja od 14. decembra 2019.

(4) Člen 12 Izvedbene uredbe (EU) 2019/626 dovoljuje vnos v Unijo pošiljk polžev, kot so opredeljeni v točki 6.2 Priloge I k Uredbi (ES) št. 853/2004 (4), pod določenimi pogoji, če take pošiljke prihajajo iz tretjih držav ali njihovih regij, navedenih v Prilogi III k Izvedbeni uredbi (EU) 2019/626.

(5) V skladu s členom 6(1)(a) Uredbe (ES) št. 853/2004 se proizvodi živalskega izvora, vključno z drugimi vrstami polžev, namenjenih za prehrano ljudi, lahko uvažajo v Unijo samo, če je tretja država ali njena regija na seznamu iz Izvedbene uredbe (EU) 2019/626.

(6) Med čakanjem na tako uvrstitev na seznam v skladu z Uredbo (EU) 2019/626 je uvoz takih polžev dovoljen v skladu s členom 3 Uredbe Komisije (EU) 2017/185 (5), ki določa odstopanje v zvezi z javnozdravstvenimi zahtevami za uvoz proizvodov živalskega izvora iz člena 6(1) Uredbe (ES) št. 853/2004 in ki se uporablja do 31. decembra 2020. Te vrste polžev je primerno vključiti na seznam tretjih držav in njihovih regij iz Priloge III k Izvedbeni uredbi (EU) 2019/626, da se preprečijo kakršne koli motnje v trgovini po 31. decembru 2020.

(7) Armenija je 31. januarja 2019 zaprosila za vključitev na seznam tretjih držav, iz katerih države članice dovolijo uvoz polžev, namenjenih za prehrano ljudi, v Unijo. Armenija je zagotovila jamstva glede izpolnjevanja zahtev iz člena 127(3) Uredbe (EU) 2017/625 in člena 4 Delegirane uredbe (EU) 2019/625, da se ji dovoli vnos polžev v Unijo. Armenijo bi bilo zato treba vključiti na seznam tretjih držav in njihovih regij, iz katerih je dovoljen vnos polžev v Unijo, iz Priloge III k Izvedbeni uredbi (EU) 2019/626.

(8) Člen 14 Izvedbene uredbe (EU) 2019/626 se nanaša na sezname tretjih držav in njihovih regij, iz katerih je dovoljen vnos želatine in kolagena v Unijo. V skladu s členom 14 je vnos želatine in kolagena, pridobljenih iz goveda, ovc, koz, prašičev in enoprstih kopitarjev ter perutnine, v Unijo dovoljen le, če izvirata iz tretjih držav ali njihovih regij, iz katerih je dovoljen vnos svežega mesa nekaterih vrst kopitarjev in perutninskega mesa v Unijo.

(9) Člen 14 nadalje omejuje vnos take želatine in kolagena na podlagi omejitev glede zdravja živali, ki se uporabljajo za sveže meso. Navedene omejitve niso primerne, ker postopek proizvodnje želatine in kolagena izključuje prisotnost takšnih nevarnosti za zdravje živali. Zato bi bilo treba za vnos želatine in kolagena iz tretjih držav ali njihovih regij v Unijo uporabiti manj strog pristop, ki temelji zgolj na skladnosti z zahtevami glede vnosa živali in blaga v Unijo iz Uredbe (EU) 2017/625 in Delegirane uredbe (EU) 2019/625.

(10) Člen 20 Izvedbene uredbe (EU) 2019/626 se nanaša na seznam tretjih držav in njihovih regij, iz katerih je dovoljen vnos žuželk v Unijo. Navedeni člen se nanaša na tretje države in njihove regije, iz katerih je dovoljen vnos žuželk v skladu z Uredbo (EU) 2015/2283 Evropskega parlamenta in Sveta (6) in ki so navedene v Izvedbeni uredbi Komisije (EU) 2017/2470 (7). Vendar člen 20 Izvedbene uredbe (EU) 2019/626 ne določa izrecne opredelitve tretjih držav in njihovih regij, ki imajo tako dovoljenje. Zato je primerno navesti sklic na konkreten seznam tretjih držav in njihovih regij, iz katerih je dovoljen vnos teh žuželk v Unijo, v posebni prilogi k Izvedbeni uredbi (EU) 2019/626. Tretjim državam in njihovim regijam bi bilo treba dovoliti vnos žuželk v Unijo ter jih navesti le, če zagotovijo zadostna jamstva glede skladnosti z zahtevami iz člena 127(3) Uredbe (EU) 2017/625 in člena 4 Delegirane uredbe (EU) 2019/625.

(11) Kanada je 8. oktobra 2019 zagotovila zadostna jamstva, da se ji dovoli vnos žuželk v Unijo.

(12) Švica je 28. avgusta 2019 zagotovila zadostna jamstva, da se ji dovoli vnos žuželk v Unijo.

(13) Južna Koreja je 11. septembra 2019 zagotovila zadostna jamstva, da se ji dovoli vnos žuželk v Unijo.

(14) Zato bi bilo treba Kanado, Švico in Južno Korejo uvrstiti na seznam držav, iz katerih je dovoljen vnos žuželk v Unijo, člen 20 Izvedbene uredbe (EU) 2019/626 pa bi bilo treba ustrezno spremeniti.

(15) Ker se začne Izvedbena uredba (EU) 2019/626 uporabljati 14. decembra 2019, bi se morala tudi ta uredba uporabljati od navedenega datuma, da se preprečijo kakršne koli motnje v trgovini, zlasti glede vnosa pošiljk želatine in kolagena v Unijo.

(16) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Izvedbena uredba (EU) 2019/626 se spremeni: (1) v členu 2 se točka 17 nadomesti z naslednjim: „(17) ‚polži‘ pomenijo polže, kot so opredeljeni v točki 6.2 Priloge I k Uredbi (ES) št. 853/2004, in katero koli drugo vrsto polžev iz družine Helicidae, Hygromiidae ali Sphincterochilidae, ki so namenjeni za prehrano ljudi;“ (2) člen 12 se nadomesti z naslednjim: „Člen 12 Seznam tretjih držav ali njihovih regij, iz katerih je dovoljen vnos polžev v Unijo Vnos pošiljk polžev, namenjenih za prehrano ljudi, v Unijo je dovoljen samo, če prihajajo iz tretjih držav ali njihovih regij, navedenih v Prilogi III k tej uredbi.“ (3) v členu 14 se odstavka 1 in 2 nadomestita z naslednjim: „1. Vnos pošiljk želatine in kolagena, pridobljenih iz goveda, ovc, koz, prašičev in enoprstih kopitarjev ter namenjenih za prehrano ljudi, v Unijo je dovoljen le, če prihajajo iz tretjih držav, navedenih v stolpcu 1 dela 1 Priloge II k Uredbi (EU) št. 206/2010, ali iz Južne Koreje, Malezije, Pakistana ali Tajvana. 2. Vnos pošiljk želatine in kolagena, pridobljenih iz perutnine in namenjenih za prehrano ljudi, v Unijo je dovoljen le, če prihajajo iz tretjih držav, navedenih v stolpcu 1 preglednice v delu 1 Priloge I k Uredbi (ES) št. 798/2008, ali iz Tajvana.“ (4) člen 20 se nadomesti z naslednjim: „Člen 20 Tretje države ali njihove regije, iz katerih je dovoljen vnos žuželk v Unijo Vnos pošiljk žuželk, namenjenih za prehrano ljudi, v Unijo je dovoljen le, če so taka živila s poreklom in poslana iz tretje države ali njene regije, navedene v Prilogi IIIa k tej uredbi.“ (5) priloge se spremenijo v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije. Uporablja se od 14. decembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 28. novembra 2019 Za Komisijo Predsednik Jean-Claude JUNCKER

(1) UL L 95, 7.4.2017, str. 1.

(2) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(3) Izvedbena uredba Komisije (EU) 2019/626 z dne 5. marca 2019 o seznamih tretjih držav ali njihovih regij, iz katerih je dovoljen vnos nekaterih živali in blaga, namenjenih za prehrano ljudi, v Evropsko unijo, ter o spremembi Izvedbene uredbe (EU) 2016/759 v zvezi s temi seznami (UL L 131, 17.5.2019, str. 31).

(4) Uredba (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (UL L 139, 30.4.2004, str. 55).

(5) Uredba Komisije (EU) 2017/185 z dne 2. februarja 2017 o prehodnih ukrepih za uporabo nekaterih določb uredb (ES) št. 853/2004 in (ES) št. 854/2004 Evropskega parlamenta in Sveta (UL L 29, 3.2.2017, str. 21).

(6) Uredba (EU) 2015/2283 Evropskega parlamenta in Sveta z dne 25. novembra 2015 o novih živilih, spremembi Uredbe (EU) št. 1169/2011 Evropskega parlamenta in Sveta in razveljavitvi Uredbe (ES) št. 258/97 Evropskega parlamenta in Sveta ter Uredbe Komisije (ES) št. 1852/2001 (UL L 327, 11.12.2015, str. 1).

(7) Izvedbena uredba Komisije (EU) 2017/2470 z dne 20. decembra 2017 o oblikovanju seznama Unije novih živil v skladu z Uredbo (EU) 2015/2283 Evropskega parlamenta in Sveta o novih živilih (UL L 351, 30.12.2017, str. 72).